זה היה היה אחד הקרבות הגדולים ביותר שנערכו במלחמת העולם הראשונה והקרב הראשון בהיסטוריה שבו נלחמו בטנקים. אבל הקרב הזה נודע במשהו אחר, מצמרר הרבה יותר - הוא היה סמל למתקפה אבודה על עמדות מבוצרות וקטלניות להכאיב, סמל לכתישה של חיילים בקרב ללא תוחלת.
במשך כמעט 5 חודשים, מרגע שהחל בתחילת יולי ועד לאמצע נובמבר 1916, ניסו כוחות מדינות ההסכמה, בקרב על הסום (Battle Of The Somme), לפרוץ את הקווים הגרמניים ונכשלו.
כבר ביומו הראשון נהרגו בקרב הסום 20,000 חיילים בריטיים - את היום הזה זוכרים הבריטים כיום טראומטי בתולדות ארצם. עד סופו נפגעו בקרב הארוך מעל מיליון חיילים משני הצדדים, כשבסוף הקרב הצליחו הכוחות להתקדם כעשרה קילומטרים בלבד.
הקרב על הסום הוא מהקרבות הקטלניים בהיסטוריה האנושית. במהלך הקרב הזה הללו נשלחו גלים של לוחמים, גל אחרי גל, ונטבחו במקלעי האוייב. המפקדים בו לא חסכו בחיי אדם. נאמר עליו שזה היה הקרב שבו "אריות הובלו בידי חמורים"..
כסילות וקיבעון מחשבתי של מפקדים אפשרו לקרב הזה להתנהל ללא הפסקה ולאבד עוד ועוד צעירים ולהפוך רבים אחרים לנכים לכל חייהם. יעברו ארבעה וחצי חודשים, עד שהמפקד הבריטי, דאגלס הייג, יורה להפסיק את הקרב האבוד והקטלני, שלפתע נראה חסר תוחלת.
אחד שבדיעבד חבל ששרד את הקרב היה חייל גרמני שנפצע בו מרסיס ברגל. שמו היה אדולף היטלר והוא עתיד להיות הפיהרר הנאצי שיוביל את הצבא הגרמני למלחמת עולם חמורה ואכזרית אף יותר.
שמו של הקרב ניתן לו על שם מחוז סום שבצפון צרפת, האזור שבו נערך.
קרב ורדן (Battle Of Verdun) היה הקרב הארוך ביותר במלחמת העולם הראשונה והקרב הקטלני והקשה ביותר בה. אין קרב שמייצג יותר את הטבח הנורא וחסר הטעם של מלחמת העולם הראשונה. הקרב שנערך בשנת 1916 הפך לסמל למוות המיותר והאינסופי של המלחמה הגדולה והאכזרית הזו.
הוא החל במתקפה של הצבא הגרמני על המבצרים הצרפתיים שהגנו על העיר ורדן. בתחילה נראה שהקרב יהיה נצחון גרמני מהיר, אבל תוך זמן קצר הסתברה האמת. הקרב שבו תכננו הגנרלים הגרמנים להתיש את הצרפתים ולגרום להם אבידות רבות, עד שייכנעו, הפך למלחמת התשה ארוכה ומדממת, שמשכה עוד ועוד גדודים מכוחות הצבא הצרפתי, אך גם מהצבא הגרמני המותש והפגוע לא פחות. שני הצדדים סבלו אבידות כבדות, כשאין ספור חיילים מתו אל מול כלי נשק חדישים, שקצרו בהם בכמות ובמהירות חסרות תקדים. שום מלחמה קודמת לא התקרבה בכמות ההרס והמוות שיצרה, למה שחולל קרב אחד מעין זה ב"מלחמה הגדולה".
הגרמנים עשו טעויות חמורות בכניסה אל הקרב בוורדן. היו להם אפשרויות אחרות וחכמות הרבה יותר, אבל ברצונם להרוג באוייב הצרפתי, הם איבדו המוני חיילים בעצמם. נראה שאין כמו הקרב הזה לסמל את הטעויות הגרמניות בכל המלחמה כולה.
מי שיהפוך לאגדה בקרב ורדן הוא המרשל פטן, מי שיהיה לימים מנהיג צרפת המובסת במלחמת העולם השנייה. פטן שקיבל את הפיקוד הצרפתי בקרב ורדן, הטמיע את הקריאה האנטי-פשיסטית "הם לא יעברו!" והלהיב את חיילי צרפת לנצחון. הוא גם היטיב להפעיל את תותחי הארטילריה אל מול הגרמנים ובכך הוא חסך, בניגוד לקודמו, בחיי אדם רבים. הפגנת התבונה הצבאית וההומניות שלו בלטו גם בכך שהוא הורה להחליף בקביעות את החיילים הלוחמים, נוכח הזוועות שחוו במערכה. פטן קנה אז את עולמו כמפקד דגול והיה לגיבור האומה הצרפתית. שנים אחר-כך יישפט המנצח האגדי של קרב ורדן כבוגד, על שיתוף הפעולה עם היטלר בתור מנהיג צרפת הכבושה במלחמת העולם השנייה.
במשך 10 חודשים שבהם נמשך קרב ורדן נהרגו, נעדרו או נפצעו כמיליון לוחמים!